ไทยพาณิชย์หั่นเป้า เงินเฟ้อเหลือ1.1%
ไทยพาณิชย์ปรับเป้าหมายเงินเฟ้อปีนี้เหลือ 1.1% จาก 1.3% เหตุฐานน้ำมันสูง ราคาของสดชะลอ
4 ก.ย. 2561

ไทยพาณิชย์ปรับเป้าหมายเงินเฟ้อปีนี้เหลือ 1.1% จาก 1.3% เหตุฐานน้ำมันสูง ราคาของสดชะลอ
ศูนย์วิจัยไทยพาณิชย์ (EIC) ได้ปรับเป้าอัตราเงินเฟ้อทั่วไปเฉลี่ยทั้งปีนี้เหลือ 1.1% จากเดิมที่คาดการณ์ไว้ที่ 1.3% เนื่องจากอัตราเงินเฟ้อทั่วไปในช่วงที่เหลือของปีมีแนวโน้มจะชะลอลงจากฐานสูงของราคาน้ำมัน ขณะที่ราคาอาหารสดยังมีแนวโน้มถูกกดดันจากปริมาณผลผลิตที่ยังสามารถออกสู่ตลาดได้มาก จากสภาวะอากาศที่เอื้ออำนวย
ทั้งนี้ ราคาหมวดอาหารสดก็จะมีปัจจัยฐานสูงจากช่วงเดียวกันของปีก่อนหน้าเช่นกัน และคาดการณ์ว่าอัตราเงินเฟ้อทั่วไปในช่วงที่เหลือของปีนี้ มีแนวโน้มชะลอลง แต่คาดว่าจะมีค่าเฉลี่ยไม่ต่ำกว่ากรอบล่างของเป้าหมายเงินเฟ้อของคณะกรรมการนโยบายการเงินที่ 1.0%
อย่างไรก็ตาม เมื่อเทียบกับช่วงเดียวกันของปีก่อน อัตราเงินเฟ้อทั่วไปเดือน ส.ค.ที่ผ่านมา อยู่ที่ 1.62% เพิ่มขึ้นจาก 1.46% ในเดือนก่อนหน้า ส่งผลให้อัตราเงินเฟ้อทั่วไปเฉลี่ย 8 เดือนแรกของปีนี้ อยู่ที่ 1.12% และอัตราเงินเฟ้อพื้นฐานเฉลี่ย 8 เดือนแรกของปีนี้ อยู่ที่ 0.71% โดยมีอัตราเงินเฟ้อพื้นฐานเฉลี่ยทั้งปีนี้ อยู่ที่ 0.7%